**El Mercat municipal del Prat posa en marxa la seva botiga en línia per adequar-se als nous hàbits de compra de la ciutadania**

**L'objectiu és facilitar la compra i la distribució dels productes del mercat amb comoditat i seguretat a través del web** [**mercatdelprat.com**](mercatdelprat.com) **i el lliurament a domicili. El Mercat municipal s’adequa així a la tendència a l’alça del comerç en línia, que s’ha accentuat en el context de la pandèmia.**

**El lliurament a domicili anirà a càrrec de Rodaprat, servei de distribució sense ànim de lucre que aposta pel transport sostenible.**

**L’alcalde del Prat, Lluís Mijoler, i la regidora de Comerç i Turisme, Marina García, juntament amb el tinent d’alcalde de l’Àrea de Desenvolupament Econòmic, Juan Carlos Moreno, han participat en l’acte, acompanyats pel**

**president del Mercat, Josep M. Cañis, entre d’altres.**

El Mercat municipal del Prat ha posat en marxa la seva botiga en línia a través del web [mercatdelprat.com](http://mercatdelprat.com/), amb què vol facilitar la compra i la distribució dels productes amb comoditat i seguretat mitjançant internet i el lliurament a domicili.

D’aquesta manera, el Mercat municipal vol adaptar-se als nous temps i als nous hàbits de consum i compra online de la ciutadania, que s’han accentuat per la pandèmia sanitària. En el context de la covid, les restriccions a la interrelació social o la necessitat d’evitar desplaçaments i aglomeracions han fet encara més necessari potenciar els canals de venda online, també en el cas del petit comerç i de proximitat.

El llançament de la nova botiga en línia del mercat municipal ha tingut lloc avui, divendres 30 d’abril. L’acte ha comptat amb la participació de l’alcalde del Prat, Lluís Mijoler, i la regidora de Comerç i Turisme, Marina García, acompanyats pel tinent d’alcalde de l’Àrea de Desenvolupament Econòmic, Juan Carlos Moreno, i el president del Mercat, Josep M. Cañis, entre d’altres. El servei es va posar en marxa el passat 20 d’abril, però ha estat avui quan s’ha fet l’acte de llançament de la nova plataforma web.

**Comprar en línia productes frescos, de qualitat i proximitat**

La plataforma [mercatdelprat.com](http://mercatdelprat.com/) ofereix els mateixos productes de qualitat que es venen a les parades i seran els propis paradistes els que prepararan les comandes. Així doncs, la ciutadania podrà accedir online a productes de màxima qualitat, frescos i de proximitat. A més, es garanteix tota la traçabilitat del procés, de manera que en la seva distribució no es trenqui la cadena del fred, conservant la qualitat i frescor dels mateixos fins a la seva arribada al domicili.

**Transport sostenible fins als domicilis a càrrec de RodaPrat**

En el transport dels productes a domicili, s’han volgut incorporar, a més, criteris de sostenibilitat social i ambiental. D’aquest servei de distribució s’encarregarà RodaPrat, servei de distribució amb vehicles ecològics amb seu al Prat sense ànim de lucre. RodaPrat promou també la dignificació laboral d’aquets sector, a més de la sostenibilitat ambiental i la dinamització del texit comercial local.

**Personalització de la compra en línia**

La plataforma web ofereix l’opció de personalització de la comanda, ja que s’hi poden afegir notes personalitzades als productes (la carn a tall fi, talls gruixuts, la fruita madura, etc.). També es podrà crear una llista de compres habituals, que es podrà reutilitzar en diverses ocasions a través del web. Així mateix, es podran fer les compres de diferents parades de forma conjunta en una única comanda i triar quin dia i franja horària es vol rebre a casa. També es pot optar per l’opció de recollir presencialment la comanda al mercat, sense esperes ni cues. Pel que fa a les formes de pagament, la botiga online ofereix un sistema totalment segur i permet el pagament amb targeta de crèdit i serveis com Bizum i Paypal.

Durant l’acte, Manel Rodríguez, director tècnic de projectes de l’empresa Fica’t (Food Market Online SL), que ha desenvolupat el projecte de la botiga online, ha presentat el web i les opcions que ofereix. Per part de la Diputació de Barcelona, també hi han assistit Òscar Sierra, diputat delegat de Comerç; Soledad Bravo, gerent de l’oficina de serveis de Comerç; i Xavier Torrent, cap de l’oficina de suport al Teixit comercial local. També hi han participat Francisco Fernández, president de El Prat Gran Comerç; i Lidia Muñoz, representant de comerciants i serveis de l’Avinguda Verge de Montserrat.

**Suport al comerç online per promoure la venda online i superar l’impacte de la covid**

Fins al moment, són 11 els concessionaris del mercat municipal els que s’han sumat al nou canal de venda en línia, que representen la majoria de paradistes. L’Ajuntament seguirà treballant perquè s’hi puguin acabar sumant la resta, atenent a la creixent importància dels canals de venda en línia.

El suport a la digitalització del comerç local és una de les línies d’actuació de l’estratègia “Ara més que mai, el Prat” de reconstrucció socioeconòmica de la ciutat front a la pandèmia. A més, cal recordar que l’Ajuntament del Prat ha aprovat bons i ajuts per donar suport al comerç a fer front a l’impacte de la covid per valor de més d’1.400.000 euros des de mitjans de l’any 2020, dels quals 400.000 es van concedir l’any passat i la resta formen part de les convocatòries realitzades o previstes per a l’any 2021.

Més informació a: [elprat.cat/empresa-comerc-i-ocupacio/el-comerc-del-prat/la-botiga-online-del-mercat-del-prat](https://www.elprat.cat/empresa-comerc-i-ocupacio/el-comerc-del-prat/la-botiga-online-del-mercat-del-prat)